# Barbara Hendricks

Barbara Hendricks (Stephens, Arkansas, EUA, 20 de novembre de 1948) és una soprano sueca, nascuda als Estats Units, i coneguda pel seu activisme en favor dels drets humans.

## Biografia

Nascuda el 20 de novembre de 1948 a la ciutat de Stephens, a l'estat nord-americà d'Arkansas, es va graduar als vint anys en matemàtiques i química a la Universitat de Nebraska–Lincoln. La seva assistència a la Juilliard School de Nova York li va permetre d'estudiar cant sota la tutela de la mezzosoprano Jennie Tourel.
El 1974 va debutar a Europa, cantant al Festival de Glyndebourne i als Estats Units a l'Òpera de San Francisco. A partir d'aquell moment va iniciar una carrera ascendent que l'ha dut a cantar en les Òperes més importants del món: l'Òpera de París, el Metropolitan Opera de Nova York, la Royal Opera House de Londres i la Scala de Milà. És més coneguda en el punt àlgid de la seva carrera en els anys 1975-1985, com una gran mozartiana.
L'any 2000 fou guardonada l'any 2000 amb el Premi Princesa d'Astúries de les Arts. En el seu repertori actual, a més de peces operístiques, també ofereix peces de jazz i música de cambra. El 2006 li fou concedida la Creu de Sant Jordi pel Govern de la Generalitat de Catalunya.
L'any 2013 va participar amb una ponència, juntament a Elena Gadel, al Fòrum Impulsa. Es membre del jurat del Premi Internacional Catalunya.

## Activisme humanitari

Hendricks ha treballat intensament pels refugiats, dona suport al treball de l'Alt Comissionat de les Nacions Unides per als Refugiats (ACNUR), i ha estat nomenada ambaixadora vitalícia d'aquesta organització.
El 1991 i 1993 va oferir dos concerts a les ciutats de Dubrovnik i Sarajevo, en aquells moments malmeses per la Guerra dels Balcans. El 1998 fundà la Fundació Barbara Hendricks per la Pau i la Reconciliació, una organització que pretén la reconciliació en aquells llocs on s'han desenvolupat conflictes armats.
Barbara Hendricks ha rebut nombrosos premis i reconeixements, tant pel seu treball artístic com pel seu compromís humanitari. És doctora honoris causa per les universitats de Lovaina-la-Neuve (Bèlgica) i Grenoble (França), doctora en dret per la Universitat de Dundee (Escòcia), doctora en música per la Universitat Wesleyan de Nebraska i doctora honoris causa en música per la Juilliard School of Music de Nova York. També és membre de l'Acadèmia Sueca de Música. Finalment, a més d'altres va rebre el títol de Comandant de les Arts i les Lletres del govern francès i va ser condecorada Cavaller de la Legió d'Honor per François Mitterrand.
El 2015, Barbara Hendricks va rebre el premi Jean-Pierre Bloch de la Lliga Internacional contra el Racisme i l'Antisemitisme (LICRA) de mans del president François Hollande.

## Homenatges

* Una universitat d'Orange (Vaucluse) porta el seu nom.
* L'11 de setembre de 2007 es va inaugurar una sala d'espectacles (600 places) al Théâtre de Laval i porta el seu nom.
* Un centre comercial Barbara Hendricks a Saint-Avertin (Indre-et-Loire) va ser inaugurat per la cantant el maig de 2011.
* Un teatre (500 places) a Aire-sur-l'Adour (Landes) porta el seu nom.
* Un bust d'argila de Barbara Hendricks va ser realitzat per l'escultor francès Daniel Druet.

## Referències

* ↑ Guillaume Tion, « Barbara Hendricks, éprise de justesse » [archive] sur Libération, 7 décembre 2015
* ↑ "Barbara Hendricks: "My Voice for Peace" [arxiu], el LExpress.fr 24 de juny de 1993 (consultat el 12 de febrer de 2019)
* ↑ https://www.fpa.es/es/premios-princesa-de-asturias/premiados/2000-barbara-hendricks.html?especifica=0
* ↑ Cérémonie de remise du Prix Jean Pierre-Bloch à Mme Barbara Hendricks » [archive], sur www.elysee.fr, https://plus.google.cat/101228679424639151504%5BEnllaç+no+actiu%5D [archive] (consulté le 15 décembre 2015)
* ↑ Bustes sculptés par Daniel Druet [archive]

## Enllaços externs

* (anglès) Web de Barbara Hendricks
* (anglès) Barbara Hendricks, ambaixadora de bona voluntat de l'UNHCR Arxivat 2005-05-06 a Wayback Machine.